Žiak, Miroslav, poslanec NR SR (2022-03-23):
Vážený pán predsedajúci, kolegyne, kolegovia, v súčasnosti máme tzv. monopol jednej cirkvi na Slovensku. Tak ako povedal môj predrečník, veľmi dobrú analýzu, v podstate mi zobral veľkú časť z môjho vystúpenia, máme tu rímsko-katolícku cirkev, ktorá si viac-menej uzurpovala mať takýto monopol na dotácie od štátu a rozhodovanie o tom, kto si môže založiť cirkev. Tak ako povedal predrečník Tomáš Valášek, len päť súčasných cirkví spĺňa podmienku registrácie 50-tisíc čestných prehlásení. Našťastie netreba ich notársky overovať, ale musí byť na jednotlivom papieri jednotlivé čestné prehlásenie. Viem to veľmi dobre preto, že pomáham jednej cirkvi s registráciou, sú to tzv. Svedkovia Liehovovi, niekto môže rozprávať o tom, že sú to satirická cirkev, ale v sčítaní obyvateľstva dostali vyše 14-tisíc nie podpisov, ale prihlásení sa k tejto cirkvi. Vyše 14-tisíc, čo ju radí asi na siedme alebo ôsme miesto najväčšej cirkvi na Slovensku. Ja sa pýtam, kto sme my, aby sme zakazovali sa ľuďom združovať a nech si myslí, ako povedal tu kolega Mizík, aj transformerov. Lebo pre mňa ako ateistu je vaša viera transformer. Ja neverím vo vášho Boha, a prečo by sme mali my zakazovať iným ľuďom veriť v čokoľvek, čo chcú. Je to takisto nedokázané alebo neukázané, že to funguje. Pre mňa je v podstate Pán prsteňov, je to isté, čo Biblia. Je to taká istá knižka, lebo som ateista a neverím v tieto veci. Prečo teda chceme zakazovať ľuďom a nútiť ich, aby obchádzali zákon cez rôzne občianske združenia, aby si mohli zaregistrovať cirkev? Chápem, že ten zákon pred niekoľkými rokmi sa navyšoval na 50-tisíc kvôli islamu, lebo bola tu obava, že bude sa legalizovať islam, alebo že sa islam založí ako náboženstvo na Slovensku, môžu sa tu stavať mešity a nebodaj ešte budú dostávať peniaze. No fakt je ten, že islam a podporovatelia islamu nechcú peniaze od štátu na rozdiel od rímsko-katolíckej cirkvi, ktorá dostáva najväčšiu majoritu finančného príspevku od štátu. Je to vyše 43 miliónov eur a každým rokom narastá, aj keď každých desať rokov máme do 10 % úpadok veriacich. Aj napriek tomu každý rok podostávajú viac a viac peňazí. Musím podporiť tento návrh, pretože je to veľmi racionálny prístup, aj keď je to v prvom čítaní, sú tam ešte nejaké detaily, ktoré by sa dali, samozrejme, opraviť. Vychádza z českého modelu, kedy už aj 150 alebo 100 ľudí sa vie združiť a keď si chcú mať svadbu, no nemusia chodiť do kostola, môžu si spraviť v nejakom inom chráme tú svadbu, bude tam nejaký, nejaký pán, alebo možno stretávať, budú organizovaní, tak ako treba, a nejde tu o peniaze. Ide tu o to, aby aj tých 14,5-tisíca ľudí, ktorí veria v Liehovu, sa už mohli ako-tak združiť a nemuseli obchádzať zákon cez občianske združenia. Ja sa pýtam, ako k čomu, k čomu prídu takí, takí ateisti alebo humanisti, ktorí v podstate neveria v nič. Štát ich nepodporí v žiadnom prípade, ani dokonca im neprepláca rôzne časopisy. A takíto humanisti tiež pomáhajú ľuďom. Na východnej Ukrajine, na východnej hranici s Ukrajinou nie sú len cirkevné organizácie, ale sú tam aj ľudia, ktorí sú ateisti, a pomáhajú, lebo chcú pomáhať. To, že veríte v Boha, z nikoho nerobí lepšieho človeka. Preto, pán poslanec Valášek, máš moju podporu v tomto návrhu, ja budem určite hlasovať za, a verím, že v tomto, teda viem, že v tomto parlamente to nemá šancu prejsť, bohužiaľ, ale takýto návrh je viac ako potrebný a je taktiež na mieste aj otázka odluky cirkvi od štátu.